Forbrugerforventninger januar 2018
Ændret 12. februar 2018 kl. 09:05
Der var desværre udeladt ordet minus i fjerde afsnit foran gennemsnittet for det sidste halve år. Det er indsat og markeret med rødt.
Forbrugertilliden ligger på 8,2 i januar sammenlignet med 6,5 i december. Samtidig er indikatoren en anelse højere end de seneste seks måneders gennemsnit på 7,4. Indikatoren belyser befolkningens syn på den nuværende og fremtidige økonomiske situation. Udviklingen i forbrugernes forventninger og detailhandlens omsætning følges typisk ad - dog let forskudt i tid. Forbrugertilliden kan således give en indikation af den kommende udvikling i detailhandlens omsætning. Stigningen i forbrugertilliden i denne måned antyder, at salget i detailhandlen formentligt vil stige inden for de næste par måneder. En sammenligning findes i Nyt fra Danmarks Statistik 2018:24.
Forbrugerne vurderer, at familiens økonomiske situation i dag er bedre end for et år siden. Indikatoren i januar er 6,6, og ligger dermed på omtrent det samme niveau, som gennemsnittet for det seneste halve år, som er 6,5. Forbrugerne vurderer ligeledes, at Danmarks økonomiske situation er bedre end for et år siden. Indikatoren er 16,7, og ligger dermed højere end gennemsnittet for det seneste halve år, som er 14,6.
Forbrugerne forventer, at Danmarks økonomiske situation om et år vil være bedre end i dag. Indikatoren på 11,6 er højere end gennemsnittet for det seneste halve år, som er 9,7. Forbrugerne forventer også, at familiens økonomiske situation om et år vil være bedre end i dag. Indikatoren er 13,8 og ligger dermed på omtrent det samme niveau som gennemsnittet for det seneste halve år, der er 13,9.
Selvom forbrugerne er positive over for familiens økonomiske situation, vurderer de, at det ikke er fordelagtigt at anskaffe større forbrugsgoder i øjeblikket. Indikatoren er minus 7,7, og ligger dermed på omtrent det samme niveau, som gennemsnittet for det seneste halve år, som er minus 7,8.
Forbrugerne forventer, at arbejdsløsheden vil være faldet om et år. Indikatoren er minus 12,0, mens gennemsnittet for det seneste halve år er minus 9,8.
23. januar 2018 - Nr. 23
Næste udgivelse: 20. februar 2018